
Sporočilo za javnost
______________________________________________________________________________________
Pohorje – Kozjak Trail zmagovalec na T365 Excellence Awards 2026
Mednarodna nagrada za odličnost v marketingu in komuniciranju
Maribor, 9. oktober 2026: Pohorje – Kozjak Trail je osvojil prvo mesto na mednarodnih T365 Excellence Awards 2026 v kategoriji Marketing & Communication Excellence Award. Priznanje je RRA Podravje - Maribor prejela 6. oktobra v Zagrebu v okviru jubilejne 10. mednarodne konference TOURISM 365. Na prvo izvedbo nagrad T365 Excellence Awards so prispele prijave iz 12 držav, o nagrajencih pa je odločala mednarodna strokovna žirija. Priznanje potrjuje uspešnost povezovanja, promocije in razvoja nove pohodniške poti med Pohorjem in Kozjakom.
Mednarodna konferenca TOURISM 365, ki je od 5. do 7. oktobra 2026 potekala v Zagrebu, je letos obeležila deseto obletnico in združila skoraj 300 domačih in mednarodnih strokovnjakov, predstavnikov turističnih destinacij, podjetij in odločevalcev. V ospredju konference so bili prihodnost celoletnega in trajnostnega turizma, inovacije ter ustvarjanje višje dodane vrednosti za destinacije in lokalne skupnosti. Ob jubilejni izvedbi so prvič podelili tudi T365 Excellence Awards, s katerimi prepoznavajo izjemne projekte in dobre prakse na področju razvoja turizma.
"Pohorje – Kozjak Trail je prepričal strokovno žirijo s celovitim pristopom, ki presega klasično promocijo turističnega produkta. Projekt uspešno povezuje strateško komunikacijo, sodelovanje lokalnih skupnosti in partnerjev, mednarodno prepoznavnost ter merljive rezultate. Hkrati ustvarja kakovostne temelje za dolgoročen in celoletni razvoj destinacije ter kaže, kako lahko premišljena komunikacija ustvarja resnično vrednost za destinacijo in ljudi, ki v njej živijo," je izpostavila Ivana Kolar, ustanoviteljice in organizatorke konference TOURISM 365.
Od mednarodne prepoznavnosti do aktivne skupnosti
Pohorje – Kozjak Trail je 187 kilometrov dolga daljinska pohodniška pot z 20 etapami, ki povezuje Pohorje in Kozjak. Že pred uradnim odprtjem junija letos je pritegnila mednarodno pozornost, ko jo je BBC Travel uvrstil med pet najbolj pričakovanih novih daljinskih pohodniških poti na svetu v letu 2026. Temu je sledila premišljena komunikacijska kampanja, ki je povezala predstavitev poti, zgodbe ljudi in aktivno vključevanje lokalne skupnosti.
Pomemben del zgodbe je bilo sodelovanje z ultramaratoncem Robertom Kerežijem, ki je ob odprtju v enem zamahu pretekel celotno 187-kilometrsko traso. Njegov podvig je RRA Podravje - Maribor povezala z dobrodelno pobudo Kilometri za prihodnost, namenjeno podpori mladim športnikom. V sodelovanju z njim je nastalo še 20 video predstavitev posameznih etap, ki pohodnikom približujejo pot in njene posebnosti.
Komunikacijska kampanja pred odprtjem poti je z 32 objavami na Facebooku ustvarila več kot 438.000 ogledov in 6.742 interakcij, pri čemer so bili rezultati doseženi pretežno organsko. Da je Pohorje – Kozjak Trail zaživel tudi v praksi, potrjujejo novi športni podvigi in odzivi pohodnikov. Bojan Fišer, član Pohorske Trail Bande, je kot prvi po uradnem odprtju v enem zamahu pretekel celotno traso, prav tako so prvi pohodniki že uspešno opravili vseh 20 etap. Ob tem nastajajo nova sodelovanja in pobude, ki odpirajo možnosti za nadaljnji razvoj poti.
"Pohorje – Kozjak Trail smo že od začetka razvijali z mislijo, da ne ustvarjamo zgolj nove pohodniške poti, temveč zgodbo, ki bo povezovala ljudi, spodbujala nova doživetja in odpirala priložnosti za nadaljnji razvoj Pohorja in Kozjaka. Tudi komunikacijo smo gradili na ta način - ne le kot promocijo, ampak kot priložnost, da vključimo ljudi, njihove zgodbe in pobude. Veseli me, da se je ta pristop izkazal tudi v praksi, saj pot že živi svojo zgodbo in odpira možnosti za nova sodelovanja ter športne in turistične dogodke. Mednarodna nagrada je pomembna potrditev našega dela, predvsem pa dodatna spodbuda za vse, kar želimo razviti v prihodnje," je poudarila Karmen Razlag, vodja turizma na RRA Podravje - Maribor, ki je projekt prijavila na mednarodni izbor in nagrado prevzela v Zagrebu.
Mednarodno priznanje skupnemu delu Partnerstva za Pohorje
Razvoj Pohorje – Kozjak Traila je RRA Podravje - Maribor vodila v okviru Partnerstva za Pohorje, v sodelovanju s Planinsko zvezo Slovenije, 16 planinskimi društvi, občinami, turističnimi organizacijami in številnimi prostovoljci. Pot povezuje obstoječe planinske poti v celovito pohodniško doživetje ter predstavlja pomembno nadgradnjo aktivne turistične ponudbe Pohorja in Kozjaka.
"Osvojitev prvega mesta je izjemno priznanje za RRA Podravje - Maribor in vse partnerje, ki so sodelovali pri razvoju Pohorje – Kozjak Traila. Projekt je lep primer tega, kaj lahko dosežemo s povezovanjem občin, planinskih društev, turističnih organizacij in lokalnih skupnosti. Posebej ponosni smo, da je naše delo prepoznano tudi v mednarodnem prostoru, saj takšna priznanja potrjujejo pomen skupnega in dolgoročnega razvoja turistične ponudbe regije," je povedala Nataša Ritonija, direktorica RRA Podravje - Maribor.
RRA Podravje - Maribor skupaj s partnerji že načrtuje nadaljnji razvoj Pohorje – Kozjak Traila, usmerjen v povezovanje pohodništva, trail teka, lokalnih doživetij in turistične ponudbe ter pripravo novih športnih dogodkov. Cilj je, da pot postane še močnejši razlog za večdnevni obisk Pohorja in Kozjaka ter prispeva k njuni prepoznavnosti kot celoletne destinacije za aktivna doživetja.
____________________________________________________________________________________
Dodatne informacije:
· Karmen Razlag, vodja sektorja za turizem, RRA Podravje - Maribor, +386 (0)31 682 373, karmen.razlag@rra-podravje.si
· www.pohorjekozjaktrail.si

